Adalek 1964 e cheñchas da vat ar mod ma veze sellet ouzh Trezuskas ar plasoù sokial. Kement-se dreist-holl diwar an tabutoù a savas da heul embann Les Héritiers, ul levr bet skrivet gant Bourdieu ha Passeron, a glaskas lakaat war wel sklaer ha resis peseurt fenomen a lak bugale ar familhoù desket ar gwellañ en o aes er skol. Kement-se koulz dre ma vez studiet gant ar vugale un danvez o deus bet tro bugale ‘zo da glevet anv eus outañ (diwar al levrioù a zo bet kinniget dezho, ar journal a zo er gêr, an abadennoù tele a vez kinniget dezho ...), ha doareoù bezañ tost ouzh re ar gêr (klask kompren, bezañ seven, selaou mat ...). Tra ma vez an danvez koulz hag an doareoù gortozet er skol nevez ha displijus evit bugale all, boaz da ober ar pezh o deus c’hoant ha disteroc’h o barregezhioù a fed aked, kompren, kemer perzh eus ar mod a vez gortozet ...Gant ar memes enklaskerien e voe embannet e 1970 un eil levr, La violence symbolique, a glaskas lakaat war wel ez eo a-drugarez d’ur gwask e teu a-benn tud ‘zo da vezañ gwelet en o flas e lec’hioù ‘zo, gant an dud tro-dro ha ganto o-unan.